钦定古今图书集成/理学汇编/文学典/第167卷 > 《徐师曾文体明辩》 > 《请还田绪所寄撰碑文马绢状》陆贽
## 钦定古今图书集成/理学汇编/文学典/第167卷 > 《徐师曾文体明辩》 > 《请还田绪所寄撰碑文马绢状》陆贽

右田绪使节度随军刘瞻送书与臣，其书意缘奉进
止，令为其亡父承嗣撰遗爱碑文，故送前件马绢等，
以申情贶。臣先奉恩旨，令撰碑文，于今半年，竟未缀
缉。良以劝戒之道，忠义攸先；褒贬之词，春秋所重。爵
位有侥幸而致，名称非诈力可求。将使循轨辙者，畏
昭宪而莫渝；怙奸妄者，顾清议而知耻。仲尼修《春秋》
“而乱臣贼子惧”，岂必临之以武，胁之以刑哉？褒贬苟
明，亦足助理。田承嗣阻兵犯命，靡恶不为，竟逭天诛，
全归土壤，此乃先朝所愧恨，义士所惋嗟。今田绪尚
千宸严，请颁遗爱，微臣隘跼，实愤于心。谬承恩光，备
位台辅，既未能涤除奸慝，裨益大猷，而又饰其愧词，
以赞凶德，纳彼重赂，以袭贪风，情所未安，事固难强，
是以屡尝执翰，不能措词，辄投所操，太息而止。缘承
圣诲，姑务怀柔，昨见田绪使人，臣亦婉为报答，但告
云“所为碑颂，皆奉德音”，既异私情，难承厚贶，候稍休
暇，续当撰成，既无拒绝之言，计亦不至疑阻。其来书
谨封。进所送马及绢等，令刘瞻便领却回讫，不敢不
奏。谨奏。